|  |
| --- |
| My Little Pony: Friendship Is Magic |
| Žanras | Nuotykių, komedija, fantastinis |
| Kūrėjas (-ai) | Lauren Faust |
| Režisierius (-iai) | Jayson ThiessenJames Wootton |
| Įgarsino | Tara StrongAshleigh BallAndrea LibmanTabitha St. GermainCathy WeseluckNicole OliverMichelle CreberMadeleine PetersClaire Corlett |
| Kompozitorius (-iai) | Daniel IngramSteffan Andrews |
| Kilmės šalis | JAV, Kanada |
| Sezonų skaičius | 9 |
| Serijų skaičius | 222 |
| Trukmė | 21–22 min. |
| Transliacija |
| Originalus kanalas | Hub Network (2010–2014)Discovery Family (2014–dabar) |
| Originalus laikotarpis | nuo 2010 m. spalio 10 d. |
| IMDb įrašas |

„**My Little Pony: Friendship is Magic**" (liet. *Mano mažasis ponis*, pažodinis vertimas liet. *Mano mažasis ponis: draugystė yra magija*) – kompanijos Hasbro, Inc. sukurtas animacinis serialas, pradėtas rodyti 2010 m.

Kūrimas
-------

Loren Faust teigimu, kurti serialą Hasbro jai pasiūlė atėjusiai dėl kito projekto. Sutikusi ji buvo pasamdyta sukurti pradinį aprašymą (angl. *pitch bible*) ir tai padarė kartu su Martinu Ansolobeheriu ir Polu Radišu, prie kurių vėliau prisijungė Deivis Danetas ir Lyn Neilor. Po to, jos teigimu, buvo sutarta, kad animaciją kurs Studio B Productions Inc. (vėliau pervadinta į „DHX Media Vancouver"). Pastaroji vyriausiuoju režisieriumi parinko Džeisoną Tiseną, o tada kartu su juo surinko animatorių komandą. Savo ruožtu, Faust, derindama su Hasbro ir Hub, parinko scenaristus.

Animacijai buvo pasirinkta Flash technologija. Iš pradžių buvo planuojami 11 min. trunkantys epizodai, vėliau pereita prie 22 min. trunkančių. Loren Faust teigimu, Hasbro kompanija mažai kišosi į serialo kūrėjų veiklą, pasitenkindama nurodymais pakoreguoti veiksmo vietas, kurios galėjo būti panaudotos žaislams, kai kuriuos pavadinimus, ar pritaikyti seriale jau kuriamą žaislą (pavyzdžiui, oro balioną).

Vienos serijos paruošimas užtrukdavo maždaug metus. Loren Faust teigimu, su keliomis serijomis (kai kuriais atvejais su 32) buvo dirbama lygiagrečiai, kaip konvejeriu.

Serialo premjera įvyko 2010 m. spalio 10 d. „The Hub" tinkle.

Po pirmojo sezono Loren Faust pasitraukė iš vykdomosios prodiuserės pareigų, likdama konsultuojančia prodiusere.

Veiksmo vieta, situacija
------------------------

Veiksmas vyksta šalyje, pavadintoje Ekvestrija (angl. *Equestria*; angl. *equines* – arkliniai), kurios gyventojai – daugiausiai poniai.

Technologijos lygis turėjo maždaug atitikti viduramžišką, nors buvo taikomas prie siužeto. Kritikų nuomone, jis labiau primena XX a. pradžią, nes naudojama elektra, patefonai ar fotoaparatai, bet ne televizija ar kompiuteriai. Be to, kai kurie naujesni išradimai pakeisti magija.

Gana detaliai nusakyta Ekvestrijos ekonomika; pavyzdžiui, parodytas obuolių auginimo verslas, konditerijos parduotuvė, orų gamykla.

Pagrindiniai veikėjai
---------------------

Kibirkštėlė (angl. *Twilight Sparkle*; angl. *twilight* – sutemos, angl. *sparkle* – kibirkštėlė, žėrėjimas), Hasbro kompanijos puslapyje apibūdinama kaip pareiginga ir protinga princesės Celestės (angl. *Celestia*; angl. *celestial* – dangiškas, dangaus) mokinė, susitelkusi į magijos studijas. Nurodoma, kad kartais ji riečia nosį dėl savo tiesos supratimo, bet tai kompensuojama noru mokytis ir padėti kitiems. Ten pat ji vadinama natūralia lydere. Įgarsino Tara Strong, dainuojamas dalis – Rebeka Šoičet.

Obelužė (angl. *Applejack* – epldžekas), Hasbro kompanijos puslapyje apibūdinama kaip praktiška, išradinga, patikima, sąžininga. Nurodoma, kad ji užaugo dirbdama savo šeimos ūkyje, kuriame auginami obuoliai. Įgarsino Ešli Bol.

Vaivorykštė (angl. *Rainbow Dash*; angl. *rainbow* – vaivorykštė, angl. *dash* – sprintas, brūkšnys), Hasbro kompanijos puslapyje apibūdinama kaip atletiška, greita, vikri, drąsi, pasitikinti savimi, nors kiek išpuikus, linkusi krėsti eibes bei tingi. Įgarsino Ešli Bol.

Retenybė (angl. *Rarity* – retenybė), Hasbro kompanijos puslapyje apibūdinama kaip graži ir talentinga mados dizainerė, iš pirmo žvilgsnio galinti pasirodyti garbėtroška, bet išties yra dosni ir tikinti, kad pasaulis turi būti kuo gražesnis. Įgarsino Tabita Sen Žermen.

Jautruolė (angl. *Fluttershy*; angl. *to flutter* – plasnoti, plazdenti, virpėti, angl. *shy* – drovus), Hasbro kompanijos puslapyje apibūdinama kaip gracinga, švelni, rami, drovi, lengvai išsigąstanti, besirūpinanti miško žvėrimis. Taip pat nurodoma, kad kartais ji rodo netikėtą ir bauginančią stiprybę, matydama, kaip neteisingai elgiamasi su kuo nors kitu. Įgarsino Andrea Libman.

Rožiukė (angl. *Pinkie Pie*; angl. *pink* – rožinis, angl. *pie* – pyragas), Hasbro kompanijos puslapyje apibūdinama kaip kalbi, kupina energijos, mėgstanti žaisti, kikenti, pralinksminti draugus. Įgarsino Andrea Libman, dainuojamas dalis – Šenon Čen-Kent.

Stilius
-------

Kritikų teigimu, serialo animacijos stilius primena „The Powerpuff Girls". Veikėjų akys pavaizduotos stiliumi, artimu anime. Gestai ir mimika hipertrofuoti.

Kadangi serialas skirtas vaikams (konkrečiau, mergaitėms), prievartos scenų nesama, veikėjų mirtis taip pat nerodoma. Kita vertus, laikas nuo laiko rodoma, kaip veikėjai susiduria su gana pavojingais priešininkais, pavyzdžiui, drakonu, hidra ar mantikora. Taip pat rodomos kitos grėsmės, pavyzdžiui, amžina naktis ar pavertimas į akmenį.

Susiję produktai
----------------

2012 m. IDW Publishing ėmėsi leisti komiksą serialo tematika ir tuo pačiu pavadinimu. Komiksą kūrė dailininkas Endis Praisas ir rašytoja Keiti Kuk. Iki lapkričio pabaigos buvo iš anksto užsakyta daugiau nei 100 000 pirmojo jo numerio kopijų. Po keturių leidimų šis numeris tapo labiausiai perkamu „IDW Publishing" komiksu. Iki 2013 m. spalio 2 d. buvo parduotas milijonas šios serijos komiksų kopijų.

Atsiliepimai ir vertinimai
--------------------------

„Hasbro" stendas festivalyje San Diego Comic-Con International 2011 m. su serialo atributika
Kritikai gyrė kokybišką serialo animaciją, gerai parašytus scenarijus, įgarsinimą.

Taip pat buvo nurodyta, kad, pavyzdžiui, serijos „Suited for Success" siužetas (Retenybė pasisiūlo pasiūti draugėms vakarines sukneles; pastarosios, nepatenkintos pradiniais variantais, pasiūlo pakeitimų, po kurių suknelės ima atrodyti itin prastai; galiausiai viskas ištaisoma remiantis Retenybės skoniu) artimas ne tik besirūpinančioms savo išvaizda mergaitėms, bet ir klientais besiskundžiantiems internetinių puslapių dizaineriams ar poligrafijos specialistams.

Nors serialas buvo skirtas mergaitėms nuo trejų iki šešerių metų amžiaus, atsirado nemažai serialo gerbėjų, kurie yra suaugę vyrai. Šie gerbėjai angliškai vadinami „*bronies*" (angl. *bro* – brolis, angl. *pony* – ponis). 2012 m. buvo paskelbti rezultatai vienos internetinės apklausos, kurioje dalyvavo apie 9000 respondentų, nurodžiusių, kad yra šio serialo gerbėjai. 86 % apklaustųjų buvo vyrai, 89 % priklausė nuo 15 iki 29 metų amžiaus grupei. Serialo gerbėjų mėgstama svetainė „Equestria Daily" nurodo, kad 2012 m. pradžioje ji buvo sulaukusi virš 99 milijonų apsilankymų.

Serialo gerbėjai yra sukūrę piešinių ir video klipų; pavyzdžiui, 2011 m. birželio pradžios duomenimis deviantArt buvo sukaupta virš 90 000 su serialu susijusių kūrinių. Kompanija Hasbro tam iš esmės netrukdė, nereikalaudama griežto autorių teisių laikymosi.

Serialo išpopuliarėjimas siejamas su straipsniu „The End of the Creator-Driven Era in TV Animation", kuriame apie serialą atsiliepta kritiškai. Šis straipsnis paskatinęs 4chan lankytojus susipažinti su serialu ir padaryti visai priešingas išvadas.

Šaltiniai
---------

1. 1 2 3 4 5 6 7 8 9 10 11  „Equestria Daily" „Exclusive Season 1 Retrospective Interview with Lauren Faust", 2011-09-16
2. 1 2  Walton Wood „The Empirical Twilight: A Pony’s Guide to Science & Anarchism" „ImageTexT: Interdisciplinary Comics Studies", vol. 6, issue 1, 2011, ISSN: 1549-6732, Dept of English, University of Florida
3. ↑  Lauren Faust (slapyvardžiu „fyre-flye") „THANK YOU!!!" „deviantArt" 2011-05-11
4. 1 2 3 4 5 6 7 8 9 10 11 12 13 14 15 16 17 18 19  Илья Ченцов „Большие безобразия маленьких пони", „Страна Игр", Nr. 8(324), 2011, p. 62-70  Archyvuota kopija 2012-05-06 iš Wayback Machine projekto.
5. 1 2 3 4 5 6 7 8 9 10  Hasbro, „Meet the ponies"  Archyvuota kopija 2012-04-07 iš Wayback Machine projekto.
6. 1 2 3  Brian Truitt, „'My Little Pony' plants a hoof in pop culture", „USA Today", 2012-11-26
7. 1 2  „IDW Publishing", „My Little Pony Comic Reaches One Million Copies Sold!", 2013-10-02  Archyvuota kopija 2013-10-16 iš Wayback Machine projekto.
8. ↑  Vauhini Vara, Ann Zimmerman „Hey, Bro, That’s My Little Pony! Guys' Interest Mounts in Girly TV Show", „The Wall Street Journal", 2011-11-05
9. 1 2 3  Angela Watercutter „My Little Pony Corrals Unlikely Fanboys Known as ‘Bronies’", „Wired", „Underwire", 2011-06-09
10. 1 2  Angela Watercutter „Brony Census Tracks ‘State of the Herd’", „Wired", „Underwire", 2012-01-10
11. ↑  Aigars Lazdiņš „Vīrieši mīl mazus, krāsainus ponijus", „Diena" 2012-01-11
12. ↑  Daniel Nye Griffiths „SOPA, Skyrim and My Little Pony – Infringement is Magic?", „Forbes", 2012-01-19

Taip pat skaityti
-----------------

* Sąrašas:My Little Pony: Friendship is Magic serijos

Papildomam skaitymui
--------------------

* Kathleen Richter „My Little Homophobic, Racist, Smart-Shaming Pony", „Ms. Magazine Blog", 2010-12-09
* Lauren Faust „My Little NON-Homophobic, NON-Racist, NON-Smart-Shaming Pony: A Rebuttal", „Ms. Magazine Blog", 2010-12-24
* Jaime Weinman „Men who love ‘My Little Pony’", „macleans.ca", 2011-09-07  Archyvuota kopija 2011-09-09 iš Wayback Machine projekto.
* Maxwell McGee „The Most Unlikely Fighter You’ve Never Heard Of", „Gamespot", 2013-01-04
* Jeffrey Renaud „„My Little Pony" Writer Katie Cook Declares „Friendship is Magic"", „Comic Book Resources", 2012-11-28
* Karl Keily „Zahler Trots Out „My Little Pony: Twilight Sparkle"", „Comic Book Resources", 2013-02-12
* Brandon T. Snider, „My Little Pony: The Elements of Harmony: Friendship is Magic: The Official Guidebook", Little, Brown and Company, 2013, ISBN 978-0-316-24754-2

Nuorodos
--------

* Puslapis Hasbro svetainėje Archyvuota kopija 2011-11-29 iš Wayback Machine projekto.
* Serialui skirta viki
* Serialo gerbėjų svetainė „Equestria Daily"
* Lietuviškas serialo gerbėjų forumas „Pony Breakout"